1. ปัจจัยความเสี่ยง

การบริหารความเสี่ยง

บริษัทฯ มีความเสี่ยงทั้งที่เกิดจากปัจจัยเสี่ยงของอุตสาหกรรมและปัจจัยเสี่ยงเฉพาะของบริษัทฯ
บริษัทฯ
ได้ให้ความสำคัญเป็นอย่างยิ่งต่อการบริหารปัจจัยความเสี่ยงทั้งหลายที่เกี่ยวข้องกับการดำเนินธุรกิจ
และเพื่อให้บรรลุเป้าหมายของบริษัทฯ
คณะกรรมการตรวจสอบเป็นผู้ให้คำแนะนำแก่ฝ่ายบริหารเกี่ยวกับความเหมาะสมและประสิทธิภาพของนโยบายการบริหารความเสี่ยง

ปัจจัยความเสี่ยง

1. ปัจจัยเสี่ยงจากการจัดการทางการเงิน

-   ปัจจัยเสี่ยงจากอัตราดอกเบี้ยและอัตราแลกเปลี่ยนจากเงินกู้ยืม : บริษัทฯ
    ไม่มีภาระกู้ยืมเงินตราต่างประเทศ ดังนั้นบริษัทฯ
    จึงไม่มีปัจจัยเสี่ยงจากการแลกเปลี่ยนเงินตราต่างประเทศ
    หรือความเสี่ยงจากดอกเบี้ยการกู้ยืมเงินตราต่างประเทศ

-   ปัจจัยเสี่ยงจากอัตราดอกเบี้ยและความน่าเชื่อถือของสถาบันการเงินจากเงินลงทุนระยะสั้น :
    อัตราดอกเบี้ยมีความผันผวนในบางครั้งไปพร้อมๆ กับแนวโน้มตลาดต่างประเทศ บริษัทฯ
    มีเงินสดส่วนเกินซึ่งนำไปฝากระยะสั้นทั้งในสกุลเงินบาทและเงินต่างประเทศ
    โดยเฉพาะเงินดอลล่าร์สหรัฐ อัตราการแลกเปลี่ยนมีผลต่อรายได้ดอกเบี้ยรับ บริษัทฯ
    ได้ใช้ความพยายามอย่างที่สุดในการคัดเลือกสถาบันการเงินที่มีความมั่นคง
    และมีการกำหนดระดับความเสี่ยงที่ยอมรับได้สำหรับสถาบันการเงินแต่ละแห่ง
    และมีระยะเวลาการฝากเงินที่แตกต่างกัน โดยมีระยะเวลาการฝากเงินสูงสุดไม่เกิน 1 ปี

-   ปัจจัยเสี่ยงจากอัตราแลกเปลี่ยนเงินตราต่างประเทศ : บริษัทฯ ส่งออกประมาณร้อยละ 50
    ของปริมาณการผลิตทั้งหมด ขายเป็นสกุลเงินดอลล่าร์สหรัฐเป็นหลัก ในขณะเดียวกัน
    วัตถุดิบหลักก็มีการนำเข้า โดยจ่ายเป็นเงินดอลล่าร์สหรัฐเช่นเดียวกัน
    ยอดการส่งออกและการนำเข้ามีปริมาณใกล้เคียงกัน ดังนั้นบริษัทฯ
    จึงมีความเสี่ยงในระดับสมดุล
    โดยการใช้เงินรายได้จากการส่งออกในรูปเงินดอลล่าร์มาชำระการจ่ายค่าสินค้านำเข้า
    อย่างไรก็ตาม แนวโน้มราคาวัตถุดิบและสินค้านำเข้าที่เพิ่มสูงขึ้น บริษัทฯ
    จึงมีความเสี่ยงต่อการขาดแคลนเงินดอลล่าร์ในระยะสั้น
    ในกรณีที่เกิดการขาดแคลนเงินดอลล่าร์ในระยะสั้นหรือระยะยาว บริษัทฯ
    จะปฏิบัติตามนโยบายโดยการซื้อหรือการขายเงินดอลล่าร์เป็นครั้งคราว
    ยกเว้นการซื้อขายล่วงหน้าในส่วนของสินค้าทุนที่ต้องมีการนำเข้า

2. ปัจจัยเสี่ยงจากรายได้และกำไร

-   ปัจจัยเสี่ยงจากความผันผวนของราคาวัตถุดิบ : ราคาของวัตถุดิบหลัก 3 รายการ อันได้แก่
    เยื่อกระดาษ โซดาไฟ และกำมะถัน คือปัจจัยที่สำคัญและส่งผลต่อต้นทุนการผลิต
    แต่ละรายการสินค้ามีการเปลี่ยนแปลงราคาที่รวดเร็ว
    จึงส่งผลต่อกำไรเป็นอย่างมากในทั้งสองทาง
    คือผลกระทบทั้งด้านต้นทุนที่เพิ่มขึ้นโดยไม่สามารถผลักภาระหรือเพิ่มราคาขายเส้นใยประดิษฐ์เรยอนได้
    เนื่องจากถูกจำกัดด้วยกลไกตลาด ตลอดจนการแข่งขันจากเส้นใยทดแทน บริษัทฯ
    ดำเนินนโยบายการซื้อวัตถุดิบเป็นรายไตรมาส
    และกำหนดราคาขายผลิตภัณฑ์เป็นรายไตรมาสเช่นเดียวกัน

-   ปัจจัยเสี่ยงจากราคาขายของเส้นใยทดแทน :
    เส้นใยประดิษฐ์เรยอนสามารถนำมาใช้ผสมกับเส้นใยโพลีเอสเตอร์ หรือใยฝ้ายได้
    ราคาของใยฝ้ายได้รับอิทธิพลจากปริมาณที่ได้จากการเพาะปลูก
    และเนื่องจากประเทศไทยบริโภคฝ้ายเป็นหลัก จึงเห็นผลกระทบนี้ชัดเจนมากยิ่งขึ้น
    เส้นใยโพลีเอสเตอร์สามารถทำการผลิตได้ในปริมาณมหาศาล
    และน้ำมันเป็นวัตถุดิบหลักในการผลิต ผลิตภัณฑ์เส้นใยทั้งสองประเภทที่กล่าวข้างต้น
    มีการผันผวนทางด้านราคาที่สูงมาก
    จะทำให้ผู้ผลิตซึ่งเป็นโรงงานปั่นด้ายอาจเปลี่ยนแปลงปริมาณการใช้เส้นใยแต่ละชนิดในอัตราส่วนที่แตกต่างกัน
    แม้ว่าเส้นใยประดิษฐ์เรยอนจะมีคุณสมบัติเฉพาะตัว
    แต่ความผันผวนของราคาเส้นใยทดแทนอื่นยังคงสามารถส่งผลกระทบต่อราคาและความต้องการเส้นใยประดิษฐ์เรยอนด้วย
    ความผันผวนของราคาเส้นใยทดแทนอาจส่งผลกระทบต่อราคาของเส้นใยประดิษฐ์เรยอน
    หรืออาจส่งผลต่อรูปแบบความต้องการของตลาด ประเด็นนี้ถึงแม้ว่าจะเป็นความเสี่ยง
    แต่ในขณะเดียวกันก็เป็นการสร้างโอกาสให้กับเส้นใยประดิษฐ์เรยอนด้วยเช่นกัน

-   ปัจจัยเสี่ยงจากอัตราแลกเปลี่ยน : บริษัทฯ จะได้รับผลประโยชน์มากขึ้นเมื่อเงินบาทอ่อนค่าลง
    เนื่องจากปริมาณการส่งออกที่เพิ่มสูงขึ้น
    เป็นการเพิ่มความสามารถในการแข่งขันกับเส้นใยประเภทอื่น
    และการขีดความสามารถในการแข่งขันให้กับลูกค้าที่นำเส้นใยเรยอนไปผลิตเพื่อการส่งออกด้วย
    เนื่องจากรายได้จากการขายได้รับอิทธิพลโดยตรงจากอัตราแลกเปลี่ยน
    ในขณะที่ต้นทุนได้รับอิทธิพลจากอัตราแลกเปลี่ยนเพียงบางส่วนเท่านั้น
    ดังนั้นรายได้รวมและกำไรจะได้รับผลกระทบอย่างมากหากอัตราแลกเปลี่ยนแข็งค่าขึ้น
    ซึ่งถือเป็นปัจจัยเสี่ยงปกติของธุรกิจทั่วไป

3. ปัจจัยเสี่ยงจากการตลาด

-   ปัจจัยเสี่ยงจากประเทศคู่ค้า : ตุรกี ปากีสถาน บราซิล
    และอิหร่านกำลังกลายเป็นประเทศคู่ค้าสิ่งทอที่สำคัญหลังจากที่ได้มีการยกเลิกระบบโควต้าของ
    MFA ในปี 2548 ดังนั้น บริษัทฯ จึงมีปริมาณการขายแก่ลูกค้าในประเทศเหล่านี้เพิ่มขึ้น
    นอกจากนี้ บริษัทฯ ยังมีนโยบายที่จะส่งผลิตภัณฑ์ไปยังประเทศอื่นๆ
    เพื่อขยายฐานลูกค้าออกไปอีก อย่างไรก็ตาม
    นโยบายนี้จะก่อให้เกิดความเสี่ยงจากสถานการณ์ทางการเมืองและการเงินซึ่งเกิดขึ้นเป็นบางครั้งในประเทศเหล่านี้

-   ปัจจัยเสี่ยงจากลูกค้า : บริษัทฯ มีลูกค้าหลักในประเทศ 5 ราย
    และหนึ่งในลูกค้าดังกล่าวเป็นบริษัทในเครือ และซื้อผลิตภัณฑ์ของบริษัทฯ กว่าร้อยละ 20
    ด้วยวงเงินเครดิต อย่างไรก็ตามลูกค้ารายนี้มีฐานลูกค้าต่างประเทศที่กว้างขวาง ดังนั้นบริษัทฯ
    จึงเชื่อว่าจะไม่มีความเสี่ยงจากการให้เครดิตดังกล่าว บริษัทฯ
    ยังได้จำหน่ายผลิตภัณฑ์บางส่วนให้กับผู้นำเข้าในประเทศสหรัฐอเมริกาและแคนาดา
    ผ่านบริษัทตัวแทนในสหรัฐอเมริกา ซึ่งมีการคุ้มครองจากการประกันภัยวงเงินเครดิต
    ความเสี่ยงดังกล่าวต่อลูกค้าแต่ละรายจะไม่เกิน 150,000 ดอลล่าร์สหรัฐ และบริษัทฯ
    ได้ติดตามการขายเครดิตในวงเงินที่กำหนดอย่างใกล้ชิด

-   ปัจจัยเสี่ยงจากนวัตกรรมใหม่ของผลิตภัณฑ์ : หลายปีที่ผ่านมาบริษัทฯ ได้มุ่งเน้นไปยังตลาดบน
    ตลาดนอนนูเว่น และผลิตภัณฑ์สิ่งทอโดยใช้เทคโนโยลีระดับสูง
    เมื่อเริ่มดำเนินการเดินเครื่องจักรในสายการผลิตที่ 4 ในเดือนเมษายน 2550 ทำให้บริษัทฯ
    สามารถการผลิตเส้นใย High Wet Modulus (Modal)
    ซึ่งเป็นเส้นใยที่ใช้สำหรับลูกค้าระดับบน โดยนำไปผสมกับใยผ้า เพื่อให้ได้ผลิตภัณฑ์ถักทอพิเศษ
    ด้วยการเพิ่มขีดความสามารถและศักยภาพในการผลิต ทำให้บริษัทฯ
    สามารถรองรับความต้องการที่ซับซ้อนมากยิ่งขึ้นจากลูกค้ากลุ่มต่างๆ ได้ดียิ่งขึ้น อย่างไรก็ตาม
    เมื่อบริษัทฯ เน้นการทำตลาดระดับบน
    ก็จะเกิดความเสี่ยงด้านการร้องเรียนคุณภาพของสินค้าในระยะแรกของการพัฒนาตลาด
    ซึ่งถือเป็นสิ่งปกติสำหรับอุตสาหกรรมนี้ บริษัทฯ
    ได้เพิ่มความรู้ความเชี่ยวชาญโดยการจัดจ้างที่ปรึกษาที่เปี่ยมประสบการณ์เพื่อช่วยเสริมสร้างศักยภาพ
    และเพื่อเป็นการลดความเสี่ยงให้อยู่ในระดับต่ำสุด

-   ปัจจัยเสี่ยงจากการเสื่อมความนิยมในผลิตภัณฑ์ : บริษัทฯ
    ค้นคว้าพัฒนานวัตกรรมที่เกี่ยวกับเส้นใยเซลลูโลสอย่างใกล้ชิด
    โดยให้ศูนย์วิจัยและพัฒนาของบริษัทในเครือในประเทศอินเดียเป็นผู้ดูแล นอกจากนี้ บริษัทฯ
    ยังกำหนดให้ Birla Modal เป็นผลิตภัณฑ์ที่มีศักยภาพในการเติบโต โดยสายการผลิตที่ 4
    ของบริษัทฯ สามารถผลิตได้เรียบร้อยแล้ว บริษัทฯ
    คาดว่าไม่น่าจะมีปัจจัยเสี่ยงจากการเสื่อมความนิยมในผลิตภัณฑ์ที่มีจำหน่ายอยู่ในปัจจุบัน

4. ปัจจัยเสี่ยงจากการประกอบธุรกิจ

-   ปัจจัยเสี่ยงจากสิ่งแวดล้อม : ในกระบวนการผลิตเส้นใยประดิษฐ์เรยอน
    อาจก่อให้เกิดมลภาวะทั้งทางน้ำและทางอากาศ ตลอดระยะเวลาหลายปีที่ผ่านมา บริษัทฯ
    ได้ลงทุนอย่างต่อเนื่องไปเป็นจำนวนมากเพื่อปรับปรุงระบบควบคุมสิ่งแวดล้อมและการกำจัดมลพิษ
    ปัจจุบันบริษัทฯ ได้ผ่านมาตรฐานทั้งหมดของกระทรวงอุตสาหกรรม ของเสียทุกชนิดจากบริษัทฯ
    ได้ถูกคัดแยกและส่งไปกำจัดโดยตัวแทนที่ได้รับอนุญาตอย่างถูกต้อง
    ปริมาณของเสียที่เกิดขึ้นจริงจะได้รับการตรวจสอบอย่างสม่ำเสมอจากบริษัทฯ
    และเจ้าหน้าที่ของรัฐ การจัดการของเสียอย่างผิดวิธีจะก่อให้เกิดความเสียหายแก่สิ่งแวดล้อม
    บริษัทฯ ถือเป็นความสำคัญสูงสุดที่จะต้องรักษาระดับมลพิษให้ต่ำสุดตามที่กฎหมายกำหนด
    ในปีที่ผ่านมา บริษัทฯ ได้จัดงบประมาณเพื่อให้มีการศึกษาวิเคราะห์ผลกระทบต่อสิ่งแวดล้อม
    (EIA) โดยบริษัทเอกชนอิสระ และจากรายงานที่ได้รับมา บริษัทฯ ได้จัดทำมาตรการต่างๆ
    เพื่อปรับปรุงระบบอย่างต่อเนื่อง บริษัทฯ
    ได้รับการรับรองมาตรฐานการจัดการสิ่งแวดล้อมไอเอสโอ 14000 ทำให้บริษัทฯ
    มีระบบการจัดการสิ่งแวดล้อมและขั้นตอนการดำเนินงานที่ได้มาตรฐาน อย่างไรก็ตาม บริษัทฯ
    ยังคงมีความเสี่ยง ต่ออุบัติเหตุการรั่วไหลในระดับกลางถึงระดับสูง
    ซึ่งจะส่งผลกระทบต่อสิ่งแวดล้อมได้

-   ปัจจัยเสี่ยงจากการจัดเก็บและการใช้งาน : บริษัทฯ จ้างผู้รับเหมาขนส่งสารเคมีอันตราย
    เช่น โซดาไฟ กำมะถัน คาร์บอนไดซัลไฟด์ และกรดซัลฟุริค
    และจัดเก็บไว้ในสถานที่ของบริษัทฯ ทั้งนี้ บริษัทฯ
    ได้ติดตามการดำเนินงานของบริษัทขนส่งและมาตรการการจัดเก็บตามมาตรฐานสากลอย่างเคร่งครัด
    แม้ว่าจะไม่เคยมีอุบัติเหตุร้ายแรงเกิดขึ้นจากวัตถุเหล่านี้ บริษัทฯ
    ยังคงมีความเสี่ยงจากการเกิดอุบัติเหตุ หรือการใช้งานผิดประเภทอยู่

-   ปัจจัยเสี่ยงจากการขาดแคลนวัตถุดิบ : ถ่านไม้เป็นวัตถุดิบที่สำคัญในการผลิตคาร์บอนไดซัลไฟด์
    (CS₂) ซึ่งเป็นหนึ่งในวัตถุดิบหลักในการผลิตเส้นใยประดิษฐ์
    ขณะที่ปริมาณถ่านไม้มีแนวโน้มที่ไม่แน่นอน เนื่องจากปริมาณป่าไม้ที่ลดลง
    รวมทั้งมาตรการของรัฐที่เข้มงวดขึ้น เพื่อลดความเสี่ยงจากการขาดแคลนถ่านไม้ บริษัทฯ
    จึงดำเนินการก่อตั้งโรงงานผลิต CS₂ ซึ่งใช้ก๊าซธรรมชาติในจังหวัดสระบุรี ด้วยเงินลงทุน
    656 ล้านบาท เพื่อเป็นหลักประกันความสม่ำเสมอของการจัดหา CS₂ ทำให้บริษัทฯ
    สามารถลดปริมาณการใช้ถ่านไม้ในการผลิต
    และเป็นการช่วยรักษาสิ่งแวดล้อมในทางอ้อมไปในขณะเดียวกันด้วย

-   ปัจจัยเสี่ยงจากการทำงานในโรงงาน : บริษัทฯ มีการติดตั้งระบบบำรุงรักษาเครื่องจักร
    ทั้งแบบตามอายุการใช้งาน และแบบป้องกัน (TPM, Six Sigma)
    เพื่อให้อุปกรณ์ทุกชิ้นในโรงงานอยู่ในสภาพใช้การได้ดีอยู่เสมอ
    นอกจากนี้ยังมีระบบการเปลี่ยนแปลงอุปกรณ์อย่างสม่ำเสมอตามอายุการใช้งาน บริษัทฯ
    คำนึงถึงความปลอดภัยในการทำงานเป็นสำคัญ
    นอกจากการอบรมพนักงานให้คำนึงถึงความปลอดภัยอยู่เสมอแล้ว บริษัทฯ
    ยังได้ลงทุนในด้านการจัดซื้ออุปกรณ์เพื่อความปลอดภัย มีการฝึกซ้อมหนีไฟ
    การฝึกซ้อมอพยพในกรณีที่เกิดเหตุฉุกเฉิน เป็นต้น
    เพื่อให้พนักงานมีความตื่นตัวด้านการรักษาความปลอดภัยสูงสุด

-   ความเสี่ยงของโครงการ : บริษัทฯ กำลังดำเนินโครงการขยายกำลังการผลิต
    การก่อสร้างและการติดตั้งเครื่องจักรในสายการผลิตที่ 5
    ในพื้นที่บริเวณโรงงานที่จังหวัดอ่างทอง
    และโรงงานผลิตคาร์บอนไดซัลไฟด์แห่งใหม่ที่จังหวัดสระบุรี
    โครงการเหล่านี้อาจส่งผลกระทบต่อประสิทธิภาพการผลิตปัจจุบันตลอดจนต่อความก้าวหน้าโครงการเอง
    ความเสี่ยงของโครงการอาจเกิดจากข้อผิดพลาดในการออกแบบงานด้านวิศวกรรมและงานโยธา
    วัสดุและแรงงานคุณภาพต่ำ ความล่าช้าในการนำเข้าอุปกรณ์เครื่องจักร
    ความเสี่ยงทางการตลาดและการขนส่ง เป็นต้น
    ความเสี่ยงเหล่านี้อาจส่งผลลบไม่เพียงแต่สำหรับกิจการในปัจจุบันเท่านั้น
    แต่ความล่าช้าของโครงการยังอาจส่งผลให้งบประมาณบานปลาย
    ความล่าช้าแก่ลูกค้าและผู้ลงทุน เพื่อเป็นการจำกัดความสูญเสียจากงานก่อสร้าง บริษัทฯ
    จึงได้จัดให้มีกรมธรรม์ประกันภัยการก่อสร้าง ครอบคลุมความเสี่ยงทุกประเภท
    (Construction All Risk Insurance Policy – CAR) สำหรับทั้งสองโครงการ

5. ปัจจัยเสี่ยงจากภายนอก

-   ปัจจัยเสี่ยงจากภัยการเมือง : เหตุการณ์ทางการเมือง เช่น การก่อการร้าย
    ได้ก่อให้เกิดความตึงเครียดไปทั่วโลก ทำให้ต้นทุนและความเสี่ยงในธุรกิจเพิ่มขึ้น
    และส่งผลต่อวัฎจักรของอุปสงค์และอุปทาน

-   ความเสี่ยงจากการเปลี่ยนแปลงกฎระเบียบในประเทศที่บริษัทฯ เข้าไปลงทุน : บริษัทฯ
    ได้ลงทุนตามแผนกลยุทธ์ (ทั้งแบบขยายตัวไปข้างหน้าและข้างหลัง)
    โดยการเข้าไปซื้อหุ้นในบริษัทจดทะเบียนในต่างประเทศ ร่วมกับบริษัทอื่นในกลุ่มเบอร์ล่า
    แม้ว่าบริษัทฯ จะไม่เห็นความเสี่ยงจากการลงทุนเหล่านี้
    แต่การเปลี่ยนแปลงด้านกฎระเบียบในประเทศเหล่านี้อาจส่งผลกระทบต่อผลประกอบการของบริษัทที่ไปลงทุนได้

-   เศรษฐกิจโลก : หลังการเปิดการค้าเสรีขององค์การการค้าโลก ธุรกิจสิ่งทอ
    คือหนึ่งในธุรกิจที่ได้ผลกระทบอย่างมาก จากการแข่งขันที่รุนแรงจากประเทศจีน อินเดีย
    อินโดนีเซีย และปากีสถาน ราคาน้ำมันที่เพิ่มสูงขึ้น
    ถือเป็นความท้าทายด้านการควบคุมต้นทุนการผลิต ซึ่งรวมไปถึงราคาวัตถุดิบของบริษัทฯ เช่นกัน
    อย่างไรก็ตาม คุณภาพของสินค้า ความภักดีต่อตราสินค้า และฐานะทางการเงินที่แข็งแกร่ง
    จะเป็นปัจจัยเกื้อหนุนบริษัทฯ ให้ดำเนินธุรกิจต่อไปได้เป็นอย่างดี
    แม้ในภาวะที่เศรษฐกิจชะลอตัว